TAPAC รายได้ขาย-ก่อสร้างเพิ่ม หนุนผลงานปี 64 ขาดทุนลดลง 75%
TAPAC รายงานผลการดำเนินงานปี 2564 ขาดทุนลดลง 75% เหลือ 12 ลบ. รับรายได้ขายสินค้าและบริการ รวมถึงรายได้ก่อสร้างหนุน
TAPAC รายงานผลการดำเนินงานปี 2564 ขาดทุนลดลง 75% เหลือ 12 ลบ. รับรายได้ขายสินค้าและบริการ รวมถึงรายได้ก่อสร้างหนุน
6 ม.ค. 2565

บริษัท ทาพาโก้ จำกัด (มหาชน) หรือ TAPAC รายงานผลการดำเนินงานงวดปี 2564 สิ้นสุดวันที่ 31 ตุลาคม 2564 ดังนี้

โดยในไตรมาสดังกล่าว บริษัทฯ มีผลขาดทุนสุทธิ 12.04 ล้านบาท ซึ่งปรับตัวดีขึ้น 74.54% เมื่อเทียบกับขาดทุนสุทธิ 47.31 ล้านบาท จากช่วงเดียวกันของปีที่แล้ว
ทั้งนี้ ปัจจัยที่สนับสนุนให้บริษัทขาดทุนลดลงเมื่อเทียบกับช่วงเดียวกันของปีก่อน ได้แก่ 1.บริษัทฯและบริษัทย่อย มีรายได้จากการขายสินค้าและให้บริการผลิตภัณฑ์พลาสติก, แม่พิมพ์, ธุรกิจค้าปลีก และขายที่ดินโดยบริษัทย่อยประเทศไทยและสวีเดน ทั้งสิ้น 1,252.35 ล้านบาท เพิ่มขึ้นเมื่อเทียบกับช่วงเดียวกันของปีก่อน ซึ่งมีรายได้จากการขายสินค้าและให้บริการอยู่ที่ 1,081.05 ล้านบาท เพิ่มขึ้นคิดเป็นร้อยละ 15.85 (ลดลงเฉพาะจากรายได้รายได้จากการค้าปลีกเครื่องสำอาง) โดยมีอัตรากำไรขั้นต้นอยู่ที่ร้อยละ 14.33 ลดลงเมื่อเทียบกับช่วงเดียวกันของปีก่อน ซึ่งอยู่ที่ร้อยละ 15.84 โดยสาเหตุหลักเกิดจากการปรับตัวของต้นทุนวัตถุดิบที่เพิ่มสูงขึ้น
2.บริษัทฯได้มีการเปลี่ยนแปลงการรับรู้รายได้สำหรับอสังหาริมทรัพย์ในประเทศสวีเดน กรณีที่เป็น Combine Project เพื่อให้สอดคล้องกับ IFRS 15 โดยเปลี่ยนการรับรู้รายได้แยกการขายที่ดินและก่อสร้างเป็นวิธีการรับรู้รายได้ของที่ดินและการก่อสร้างตามสัดส่วนของงานที่ทำ เสร็จ โดยได้ปรับปรุงรายการย้อนหลังที่เกิดขึ้นในอดีต
3.บริษัทย่อย C4Hus AB มีรายได้ค่าก่อสร้างอยู่ที่ 1,308.86 ล้านบาท เพิ่มขึ้นจากช่วงเดียวกันของปีก่อน ซึ่งอยู่ที่ 684.49 ล้านบาท เพิ่มขึ้นร้อยละ 91.22 อันเนื่องจากการฟื้นตัวของธุรกิจอสังหาริมทรัพย์ในสวีเดน ขณะเดียวกันก็มีต้นทุนค่าก่อสร้างอยู่ที่ 1,202.10 ล้านบาท คิดเป็นอัตรากำไรขั้นต้นร้อยละ 8.16 ลดลงกว่าช่วงเดียวกันของปีก่อน ซึ่งอยู่ที่ร้อยละ 8.83
4.บริษัทฯและบริษัทย่อยมีต้นทุนการเงินอยู่ที่ 48.67 ล้านบาท เพิ่มขึ้นกว่าช่วงเดียวกันของปีก่อนซึ่งอยู่ที่ 35.66 ล้านบาท เพิ่มขึ้นคิดเป็นร้อยละ 36.50
5.บริษัทฯรับรู้ส่วนแบ่งกำไรจากเงินลงทุนในบริษัทร่วมอยู่ที่ 25.47 ล้านบาท เพิ่มขึ้นกว่าปีก่อน ซึ่งอยู่ที่ 23.28 ล้านบาท เพิ่มขึ้นร้อยละ 9.40